Diari Oficial de la Generalitat Valenciana


Sumari del DOGV 8699, del 17-12-2019 (2019/10954)

RESOLUCIÓ de 8 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 87/18-AIA Benicarló.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8699

Data del DOGV
:   17-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10436


Data del document
:   08-11-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Benicarló
    * impacte ambiental

RESOLUCIÓ de 8 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 87/18-AIA Benicarló. [2019/10813]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 87/18-AIA Benicarló.  
  
  
«Informe d'impacte ambiental  
Expedient: 87:3122-HKQ  
Projecte: Sondeig per a captació d'aigües subterrànies.  
Promotor: Celia Llorens Quixal (i uns altres).  
Òrgan substantiu: Servei Territorial d'Indústria i Energia de Castelló.  
Expedient substantiu: ASOSUB/2017/54/12.  
Localització: Parcel·la 110, del polígon 3; partida el Puig.  
Terme municipal: Benicarló  
  
Objecte i característiques tècniques del projecte:  
L'objecte de la captació d'aigua subterrània és atendre mitjançant un volum màxim de 7.000 m³ /any necessitats de reg en la mateixa finca, dedicada al cultiu de cítrics.  
El document ambiental no especifica les característiques tècniques de l'obra que cal realitzar. No obstant això, del contingut del plànol número 6 es desprén clarament que es tracta d'un sondeig de 125 m de profunditat i 220 mm de diàmetre (per aquestes característiques suposadament realitzat a rotopercussió), excepte els primers 5 m, perforats a 315 mm. Es preveu un entubament inicial de 300 mm (i 5 mm de grossària), fins a -5 m, i un altre complet de 180 mm amb canonada de 4 mm de gruix, ranurada entre -80 i -115 m. El nivell estàtic està previsiblement situat entorn de -50 m.  
La columna litològica prevista és: Sòl vegetal fins a -2 m (Quaternari); argiles margoses fins a -60 m; calcàries i margues fins a -90 m i calcàries clares fins a la base del sondeig. L'aqüífer captador deuen ser les calcàries inferiors, pertanyents al Cretàcic Inferior, mentre que els nivells margosos situats per damunt d'aquestes corresponen a materials del Terciari (Oligocé/Miocé).  
El punt de perforació disposa d'accés rodat mitjançant un camí rural que connecta pel SW amb la via pecuària denominada Vereda del camí de Sant Jordi, l'amplària legal de la qual és de 20 m.; la distància a aquesta és d'un centenar de metres, per la qual cosa no hi ha previsiblement cap afecció. Tampoc es preveu afecció a l'assagador del camí de Vinaròs a Càlig, de 10 m d'amplària legal, ja que discorre uns 300 m al NW del punt de perforació.  
A causa del caràcter agrícola de la parcel·la tampoc es preveu cap desbrossament ni preparació prèvia del terreny només que la bassa temporal per al control dels detritus/llots de perforació.  
L'aqüífer a captar forma part de la massa de les aigües subterrànies 080.106 «Plana de Sénia», del Pla hidrològic de la conca del Xúquer.  
  
Tramitació administrativa.  
Mitjançant escrit signat en 4 de juliol de 2018 per la cap del Servei Territorial d'Indústria i Energia de Castelló (referència expedient ASOSUB/2017/54/12) va tindre entrada en Direcció General de Medi Natural i Avaluació Ambiental el document ambiental del projecte, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
  
Dins del tràmit de consultes, segons article 46 de la Llei 21/2013, d'avaluació ambiental, es va trasllat l'expedient al Servei Territorial de Medi Ambient (STMA) de València, en data 28 d'agost de 2018, per disposar aquest de tècnic especialista en hidrogeologia i a fi d'informar sobre les afeccions ambientals derivades de l'execució del projecte.  
  
En data 9 d'agost de 2019 s'emet informe-proposta de la idoneïtat d'impacte ambiental l'STMA. (Direcció Territorial de València) en el qual es repassen les característiques tècniques del projecte i les seues possibles afeccions ambientals, i s'emet informe favorablement del projecte i es proposa, als efectes ambientals, la seua resolució favorable acompanyada d'una sèrie de suggeriments, els quals han sigut tinguts en compte en el condicionat de la present resolució.  
Anàlisi dels possibles efectes ambientals:  
Del document tècnic tramitat, de les anàlisis i informes rebuts, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació es limiten a l'ocupada per la màquina perforadora i la bassa de retenció de detritus. Es tracta d'una afecció temporal breu (previsió de 15 dies), de baixa entitat i que desapareixerà després d'aplicar les mesures protectores i correctores previstes en els epígrafs 10 i 11 del document ambiental tramitat; garantint així l'absència d'impactes residuals significatius.  
b) El projecte es localitza en un entorn predominantment agrícola i distant dels espais que formen la Xarxa Natura 2000, per la qual cosa no es preveuen afeccions significatives, directes ni indirectes sobre hàbitats comunitaris ni espècies protegides.  
c) No s'ha plantejat l'acumulació d'efectes negatius respecte a altres projectes ni tampoc afeccions significatives sobre l'aqüífer, si bé els possibles efecte hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu nexe II).  
  
d) Al marge de l'aprofitament hídric, la utilització de recursos naturals resulta irrellevant en aquesta mena d'obres, així com la generació de residus més enllà del detritus i llots generat per la perforació, que per la seua escassa magnitud, la seua naturalesa terrígena i el seu reduït volum rares vegades poden suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu (quinze dies) i d'escassa rellevància ambiental. El risc d'accidents queda regulat per les normes laborals i de seguretat minera, que són competència de l'òrgan substantiu, sent poc probable que puguen arribar a tindre efectes ambientals de consideració.  
f) No s'ha detectat la possibilitat d'afeccions a béns culturals, restes arqueològiques ni altres elements coneguts del patrimoni cultural valencià.  
  
Consideracions jurídiques.  
El projecte examinat constitueix un dels supòsits fàctics en els quals resulta preceptiva l'avaluació d'impacte ambiental simplificada amb la resolució administrativa prèvia que s'adopte per a l'aprovació d'aquell, segons es desprén del apartat b de l'article 7.2 de la Llei 21/2013, d'avaluació ambiental.  
En l'expedient s'han observat els tràmits previstos en la secció 2a. de la Llei 21/2013 (modificada per la Llei 9/2018), i la resta de disposicions que són aplicables.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això i fent exercici de les funcions que tinc legalment atribuïdes, resolc:  
  
Primer  
Emetre informe d'impacte ambiental favorable per a la autorització i equipament del sondeig projectat en la parcel·la 110, del polígon 3, del terme municipal de Benicarló, promogut per Celia Llorens Quixal (i uns altres), per considerar que, en els termes plantejats i amb les condicions establides en l'apartat segon, sense perjudici de l'obtenció prèvia de les autoritzacions sectorials que siguen aplicables, no tindrà efectes significatius sobre el medi ambient, i per tant s'estima innecessari aplicar un procediment d'avaluació d'impacte ambiental ordinària.  
  
  
Segon  
Tant la part promotora com els òrgans competents hauran d'observar i complir les següents condicions i criteris:  
1a) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
2) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures, propietats i parcel·les adjacents. En tot cas, el titular de l'obra haurà de reparar els possibles danys causats i, si escau, indemnitzar els afectats pels perjudicis ocasionats.  
  
Tercer  
De conformitat amb el que es preveu en l'article 47.3 i 47.4 de la Llei 21/2013, d'avaluació ambiental, s'ordena la publicació de la present resolució en Diari Oficial de la Generalitat Valenciana, i s'adverteix, així mateix, que perdrà la seua vigència i cessarà la producció dels seus efectes si una vegada publicada no s'ha procedit a l'autorització del projecte en el termini màxim de 4 anys des d'aquesta publicació.  
  
Quart  
D'acord amb el que es disposa en l'article 47.6 de la Llei 21/2013, d'avaluació ambiental, contra aquest informe d'impacte ambiental no es pot interposar cap recurs, sense perjudici del que si escau siga procedent, en via administrativa o judicial, davant de la resolució d'autorització del projecte.  
  
València, 25 d'octubre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]»  
  
València, 8 de novembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]